Google søgeværktøj får masser af nye AI funktioner

Google har i årevis været stedet, man gik hen for at finde svar. Men efter årets Google I/O, hvor Google præsenterer nye funktioner i deres tjenester og styresystemer, står det mere klart end nogensinde, at selskabet ikke længere kun vil være en søgemaskine. Google vil være en AI-assistent, der nærmest tænker sammen med brugeren.

Under årets keynote viste Google en lang række nye AI-funktioner til Search, hvor søgninger i højere grad bliver til samtaler frem for klassiske lister med blå links. Målet er, at brugeren ikke bare skal finde information, men få færdige svar, anbefalinger og hjælp til at udføre opgaver direkte i søgningen.

Search skal være mere end bare links

Det er især Gemini AI, der nu bliver flettet dybere ind i Googles søgefunktion. Search vil i stigende grad forstå mere komplekse spørgsmål, analysere billeder og kombinere information fra flere forskellige kilder på én gang. Google demonstrerede blandt andet søgninger, hvor AI’en kunne hjælpe med alt fra rejseplanlægning til produktvalg og mere avancerede spørgsmål, der normalt ville kræve mange separate søgninger. Google viser også, at søgninger i fremtiden vil blive sorteret betydeligt mere “hårdt”.

Det er samtidig ret tydeligt, hvorfor Google presser så hårdt på. De seneste år har AI-tjenester som ChatGPT ændret måden mange søger information på. Hvor man tidligere “googlede” alting, vænner flere sig nu til bare at spørge en AI direkte. Det er en udvikling, Google tydeligvis vil udnytte og accellere.

Google vil holde brugerne i sit eget univers

Derfor virker det også som om, Search nu er ved at ændre karakter helt generelt. Det har været en udvikling, der har været i gang over et par år, men det ser ud til, at den accelerer; i stedet for at sende brugeren videre rundt på nettet, forsøger Google i højere grad selv at levere hele svaret direkte på skærmen. Det kan være smart for brugeren, men det kan samtidig skabe store problemer for hjemmesider, medier og indholdsskabere, der lever af trafik fra Google.

Det er heller ikke tilfældigt, at Google nu taler meget om “AI-agenter” og mere proaktive funktioner. Visionen virker til at være, at Googles tjenester i fremtiden ikke bare skal svare på spørgsmål, men også udføre handlinger for brugeren. Søgemaskinen skal med andre ord ikke kun finde information – den skal hjælpe med at få ting gjort.

AI kan ændre internettets dynamik

Samtidig forsøger Google også at holde styr på bagsiden af udviklingen. Når AI-svar bliver vigtigere, bliver det naturligvis også attraktivt at manipulere dem. Derfor har Google allerede strammet sine regler omkring spam og forsøg på at påvirke AI-genererede søgeresultater.

Søgemaskinen bliver i første omgang opdateret i USA – det vides endnu ikke, hvornår den kommer til Danmark.

Google søgeværktøj får masser af nye AI funktioner